Pentti Hämäläinen

Pentti Olavi Hämäläinen (19. detsember 1929 Kotka – 11. detsember 1984 Kotka) oli Soome poksija.

Hämäläinen oli kuuekordne Soome meister – 1950 ja 1951 kärbeskaalus (kuni 51 kg), 1952 ja 1953 kukk-kaalus (kuni 54 kg) ning 1954 ja 1956 sulgkaalus (kuni 57 kg).

Hämäläinen võitis 1952. aasta Helsingi olümpiamängudel kukk-kaalus (kuni 54 kg) kuldmedali ja 1956. aasta Melbourne'i olümpiamängudel sulgkaalus (kuni 57 kg) pronksmedali. Ta on Soome esimene ja seni ainus kahekordne olümpiamedalivõitja poksis.

Hämäläinen sai pronksmedali 9. Euroopa meistrivõistlustel 1951. aastal (Milanos) kärbeskaalus (kuni 51 kg) ja 11. Euroopa meistrivõistlustel 1955. aastal (Berliinis) sulgkaalus (kuni 57 kg).

Hämäläinen osales kaks korda kärbeskaalus (kuni 51 kg) Euroopa koondises maavõistlusel USA Kuldkinda-turniiri võitjate meeskondadega. Ta võitis oma kohtumise nii Chicagos 1951. aasta märtsis kui ka Washingtonis sama aasta aprillis. 

Hämäläinen jätkas detsembris 1957 oma karjääri elukutselisena. Ta pidas 6 kohtumist, millest võitis 5 (neist 1 nokaudiga) ja kaotas 1 (nokaudiga). Pärast elukutselise karjääri lõppu 1959. aastal töötas ta politseinikuna.

Välislingid
 

Soome poksijad
Sündinud 1929
Surnud 1984